DECRETO 67/2005, do 31 de marzo, polo que se declara, en concreto, a utilidade pública e se dispón a urxente ocupación, para efectos de expropiación forzosa, dos bens e dereitos afectados polas obras de abastecemento aos concellos de Cervo e Burela. Cervo e Burela (Lugo), de clave OH.227.315/ex.
CONSELLERÍA DE MEDIO AMBIENTE — III. OUTRAS DISPOSICIÓNS — 15/04/2005

A Comunidade Autónoma de Galicia asume, de acordo co artigo 27.7º do seu Estatuto de autonomía, a competencia exclusiva en materia de obras públicas que non teñan a cualificación legal de interese xeral do Estado, sempre que a súa execución ou explotación non afecte a outra comunidade autónoma ou provincia. Así mesmo, e de conformidade co punto 12 do citado artigo, ten atribuída a competencia exclusiva respecto dos aproveitamentos hidráulicos, canais e regadíos cando as augas discorran integramente dentro do territorio de Galicia, sen prexuízo do disposto no artigo 149.1º.22 da Constitución de 1978.
Con data do 17 de setembro de 2004, o presidente da Empresa Pública de Obras e Servizos Hidráulicos aprobou o expediente de información pública e definitivamente as obras de abastecemento aos concellos de Cervo e Burela. Cervo e Burela (Lugo), de clave OH.227.315/ex. Esta actuación está cofinanciada polo Fondo Europeo de Desenvolvemento Rexional da Unión Europea nun setenta por cento.
As obras necesarias para a mellora do abastecemento e saneamento de augas, destinadas á solución de problemas de riadas e inundacións, e ao acondicionamento de leitos fluviais, foron expresamente declaradas de utilidade pública pola disposición adicional terceira da Lei 5/2000, do 28 de decembro, de medidas fiscais e de réxime orzamentario e administrativo. Así mesmo, a aprobación dos documentos técnicos referidos a obras hidráulicas pola Administración hidráulica de Galicia leva implícita a declaración de utilidade pública e a necesidade de ocupación dos bens e dereitos afectados para os efectos da súa expropiación forzosa, de ocupación temporal, de imposición ou modificación de servidumes, de conformidade coa disposición adicional segunda da Lei 8/1993, do 23 de xuño, reguladora da Administración hidráulica de Galicia, na súa redacción dada pola Lei 8/2001, do 2 de agosto, de protección da calidade das augas das rías de Galicia e de ordenación do servizo público de depuración de
augas residuais urbanas.
As obras que motivan esta expropiación consisten basicamente no dragado da presa da Rúa e valo perimetral do encoro e nas construcións dunha condución desde o citado encoro ata a nova estación de tratamento de auga potable de Senra, e dunha nova captación desde o encoro do río Covo, bombeando a auga á nova estación de tratamento de Senra. Así mesmo, prevese a execución de novas conducións de conexión da auga tratada desde a citada estación ata as redes e estación existentes e a renovación e ampliación das redes de distribución e das conducións de abastecemento aos diferentes núcleos.
Considérase xustificada a urxente ocupación dos bens e dereitos precisos para a execución das obras, como así resulta acreditado no expediente, pola necesidade inaprazable de dar unha solución eficiente aos graves problemas ocasionados polo déficit de subministración de auga e da calidade desta no abastecemento aos concellos de Cervo e Burela. A rede de abastecemento dos citados concellos presenta serias carencias debidas fundamentalmente ao mal estado de certos treitos, a antigüidade da rede, así como ao dimensionamento insuficiente das infraestruturas existentes. O lamentable estado da rede produce importantes perdas e continuas roturas, que se traducen nunha deficiente prestación do servizo, coas conseguintes molestias para os usuarios, e nunha mala utilización do recurso natural. En definitiva, o deficiente funcionamento do sistema de abastecemento provoca escaseza de auga e cortes na subministración, problemas agravados en época de estiaxe, e repercusións negativas na calidade
da auga, e especialmente coa turbidez, debido á contaminación por areas en períodos de fortes choivas
e ao arrastre de sólidos en época de baldeirado do encoro existente.
Faise, polo tanto, imprescindible garantir non só a saúde pública dos cidadáns, senón tamén a subministración continua e suficiente, a calidade da auga subministrada e a preservación do medio ambiente, acadándose así, ademais da optimización do recurso, a corrección dos problemas de abastecemento que presentan as actuais instalacións.
Neste contexto, hai que salientar que o Plan Hidrolóxico de Galicia-Costa, documento director en materia de planificación nas concas hidrográficas intracomunitarias de Galicia-Costa, aprobado polo Real decreto 103/2003, do 24 de xaneiro, encadra a actuación no sistema de explotación nº 17: río Landro e río Ouro, onde se realiza unha avaliación das demandas consuntivas dos recursos hídricos e coa que queda de manifesto a existencia dunha escasa capacidade dos depósitos municipais e dos baixos niveis de cobertura das correspondentes redes, xerando esta problemática, polo tanto, situacións de desabastecemento nos concellos da zona.
Os bens e dereitos nos que se concreta a declaración de urxente ocupación, tanto de pleno dominio como de ocupación temporal, figuran no expediente, que se someteu no seu día ao trámite de información pública na forma e datas que constan nel.
A Empresa Pública de Obras e Servizos Hidráulicos asumirá a condición de beneficiaria ao abeiro do Decreto 125/1996, do 7 de marzo, polo que se aproban os estatutos deste ente público pertencente á Administración hidráulica de Galicia e adscrito á Consellería de Medio Ambiente.
A competencia para a declaración de urxente ocupación tena atribuída o Consello da Xunta de Galicia segundo o disposto no artigo 2 do Decreto 24/1987, do 29 de xaneiro, sobre asunción de competencias en materia de obras hidráulicas.
Por canto antecede e en aplicación do artigo 28.2º do Estatuto de autonomía de Galicia e dos artigos 10 e 52 da Lei de expropiación forzosa do 16 de decembro de 1956 e concordantes do seu Regulamento do 26 de abril de 1957, por proposta do conselleiro de Medio Ambiente e logo de deliberación do Consello da Xunta de Galicia na súa reunión do día trinta e un de marzo de dous mil cinco,
DISPOÑO:
Artigo único.-Declarar, en concreto, a utilidade pública e a urxente ocupación dos bens e dereitos necesarios e que se concretan no expediente administrativo instruído, para efectos de expropiación forzosa, para as obras de abastecemento aos concellos de Cervo e Burela. Cervo e Burela (Lugo), promovido pola Administración hidráulica de Galicia.
Disposición derradeira
Este decreto entrará en vigor o día seguinte ao da súa publicación no Diario Oficial de Galicia.
Santiago de Compostela, trinta e un de marzo de dous mil cinco.
Manuel Fraga Iribarne
Presidente
José Manuel Barreiro Fernández
Conselleiro de Medio Ambiente